
 ElŐterjesztés	
a Közgyűlés részére

Tisztelt Közgyűlés!
A települési hulladékkezelési közszolgáltatási díj megállapításának részletes szakmai szabályairól szóló 64/2008. (III. 28.) Korm. rendelet (továbbiakban: Rendelet)10. § (2)-(3) bekezdése[footnoteRef:1], valamint a nemzeti települési szennyvízelvezetési és tisztítási megvalósítási programról szóló 25/2002. (II. 27.) Korm. rendelet 2. § (b) pontja szerint 2011. január 1. napjától a Fővárosban a települési folyékony hulladékkezelés díját az ingatlanon elfogyasztott ivóvíz mennyisége alapján kell megállapítani. Ezen kötelezettség teljesítése alól nem ad felmentést a Rendelet 10. § (3) a) b) pontja sem, mivel az azokban foglalt kivételek egyike sem értelmezhető a Fővárosra. [1:  Rendelet 10. § (1) A települési folyékony hulladékkal kapcsolatos közszolgáltatás esetén az egységnyi díjtétel - a (3) bekezdésben foglaltak kivételével -
a) az elszállításra kerülő folyékony hulladék egységnyi térfogatának kezelési díja, vagy
b) az ingatlanon keletkező folyékony hulladékmennyiség egységnyi térfogatának, illetve külön jogszabály alapján engedélyezett szennyvíz-elszikkasztás esetében az elszállításra kerülő folyékony hulladék egységnyi térfogatának kezelési díja.
(2) Az (1) bekezdés b) pontja esetében szükséges az ingatlanon keletkező folyékony hulladék mennyiségének kiszámításánál az ingatlanon fogyasztott (számlázott) vízmennyiséget kell alapul venni az egységnyi díjtétel megállapításához.
(3) A Nemzeti Települési Szennyvíz-elvezetési és -tisztítási Megvalósítási Programról szóló 25/2002. (II. 27.) Korm. rendelet (a továbbiakban: Kr.) hatálya alá tartozó településeken a folyékony hulladék kezelésének díját az (1) bekezdés b) pontjában és a (2) bekezdésben foglaltak alapján kell meghatározni a Kr. 2. §-ában meghatározott időpontoktól kezdődően, kivéve, ha a közműves szennyvíz elvezetéséhez és tisztításához szükséges beruházás
a) vízjogi létesítési engedélye jogerőre emelkedett vagy
b) támogatásáról a Környezet és Energia Operatív Program Irányító Hatósága által jóváhagyott döntés megszületett.] 

Annak érdekében, hogy a közszolgáltatatást ellátó Fővárosi Településtisztasági és Környezetvédelmi Kft. (a továbbiakban: FTSZV. Kft., Közszolgáltató).a jogszabályokban előírt kötelezettségeinek maradéktalanul megfeleljen, és az un. vízfogyasztás alapú díjszámításra áttérjen, az áttéréshez szükséges technikai és adminisztratív fejlesztéseket végrehajthassa, indokolttá vált a Közszolgáltató működését alapvetően szabályozó a települési folyékonyhulladék gazdálkodással összefüggő önkormányzati feladatokról, különösen a települési folyékony hulladékkal kapcsolatos hulladékkezelési közszolgáltatásról szóló 60/2002. (X. 18.) Főv. Kgy. rendelet fenti tárgykört érintő részeinek felülvizsgálata.
A fenntiek figyelembe vételével Fővárosi Közgyűlés 2011. augusztus 31-ei ülésén úgy döntött: „egyetért azzal, hogy 2011. november 1-jétől Budapest közigazgatási területén a települési folyékonyhulladék-kezelési közszolgáltatás egységnyi díjtétele az ingatlanon  fogyasztott ivóvíz mennyiségi adatai alapján, a 64/2008. (III. 28.) Korm. rendelet előírásai szerint kerüljön meghatározásra. Ennek érdekében felkéri a Főpolgármestert, hogy a települési folyékony hulladékkal kapcsolatos kötelező helyi közszolgáltatásról szóló fővárosi önkormányzati rendelet-tervezetet készíttesse elő és terjessze a Közgyűlés elé.”
A Közgyűlést követően a Főpolgármester Úrnak több kerület polgármestere is azt javasolta, hogy az új díjszámítási rendszer bevezetésére késöbb, és több lépcsőben  kerüljön sor annak érdekében, hogy a lakosságnak legyen ideje tájékozódni az új díjszámítás lényegéről, illetve kellő idő álljon rendelkezésre a műszakilag nem megfelelő szennyvízgyűjtő műtárgyak felújítására, lényegében vízzáróvá tételére.
A kerületi polgármesteri javaslatokat elfogadva, a Budapesti Városüzemeltetési Zrt-vel és az FTSZV Kft-vel egyeztetve a fenti közgyűlési határozat módosítására teszek javaslatot olyan formában, hogy a települési folyékonyhulladék-kezelési közszolgáltatás vízfogyasztás alapú egységnyi díjtételének bevezetésére csak 2012. január 1-től kerüljön sor, és az új díjrendszeren belül, az ingatlanon mért ivóvízfogyasztás mennyiségén felül elszállításra kerülő szennyvíz kezelés összköltség alapján megállapított egységnyi díjtételének bevezése csak 2013. január 1-től történjen meg.
A települési folyékony hulladék kezelésével kapcsolatos fővárosi önkormányzati szabályokat a többször módosított és kiegészített 60/2002. (X. 18.) Főv. Kgy. rendelet állapította meg, azonban az abban foglalt szabályozás egyes elemei idejét múltak, más elemei pedig nem tükrözik megfelelően az Önkormányzat megújuló fővárosi közszolgáltatási politikáját, nem segítik elő annak hatékony érvényesülését. A hatályos szabályozás az indokoltnál kevesebb garanciális elemet tartalmaz az Önkormányzat fogyasztóbarát közüzemi politikájának érvényesítésére. Ezért a fogyasztói érdekek erősítése mellett, részben annak érdekében is – a közszolgáltatáshoz kapcsolódó jogok és kötelezettségek rendszerében – indokolt és szükséges a hatósági, tulajdonosi és magánjogi viszonyoknak a jelenleginél markánsabb elkülönítésével az átláthatóság, ellenőrizhetőség és a felelősségi körök egyértelműségének biztosítása a szabályozásban.
A hatályos szabályozást érintő fenti változások indokolják, hogy a települési folyékony hulladék kezelésével kapcsolatos elveket, feladatokat, hatásköröket és jogviszonyokat a Közgyűlés újraszabályozza és azokat új rendeletben határozza meg.
A települési folyékonyhulladék-kezelési közszolgáltatást – a főváros közigazgatási területén – a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007. (XII. 28.) Főv. Kgy. rendelet (a továbbiakban: Vagyonrendelet) 3. sz. melléklete alapján kizárólagos joggal látja el a Fővárosi Településtisztasági és Környezetvédelmi Kft. Továbbá a Közszolgáltató közszolgáltatási tevékenységét a Közgyűlés a Vagyonrendelet módosításaival kibővítette a szennyvíziszap kezelésével és a monitoring busz üzemeltetésével is.
Az új szabályozás részeként is, valamint a közszolgáltatási tevékenység szélesedése miatt is indokolt a Közszolgáltatóval korábban létrejött szerződéses kapcsolat megújítása, melynek eredményeként új közszolgáltatási szerződés kerül megkötésre a megalkotandó jogszabály szerinti települési folyékony hulladék kezelésével, valamint a szennyvíziszap szállításával, ártalmatlanításával és monitoring busz üzemeltetésével kapcsolatos feladatokra.
Az új közszolgáltatási szerződés megkötésével egyidejűleg a Társaság jelenleg hatályos közszolgáltatási keretszerződése és éves szerződése megszűnik, ezért az új közszolgáltatási szerződés megkötését megelőzően – a jogszabályokban előírtaknak megfelelően – dönteni szükséges a Fővárosi Településtisztasági és Környezetvédelmi Kft. közszolgáltatókénti 10 éves időtartamú újbóli kijelöléséről is. 

I. A települési folyékonyhulladék-kezelési közszolgáltatás vízfogyasztás alapú díjszámítása bevezetésének indokai, megvalósításának lényege

Az Európai Uniós irányelveknek megfelelően, a Budapesten meglévő csatornázatlan területeken, és közcsatornával ellátott területeken elhelyezkedő, de arra nem rákötött ingatlanokon keletkező lakossági folyékony hulladék elszállításának gyakorlatán a Rendelet – a települési hulladékkezelési közszolgáltatási díj megállapításának részletes szakmai szabályairól – rendelkezéseinek megfelelően 2011. január 1-től változtatni szükséges. Ennek hiányában jelenleg jogsértő helyzet áll fenn.
A folyékony hulladék kezelésének eddigi gyakorlata a megrendelést követő elszállítás és a szippantott mennyiség alapján történő helyszíni fizetés volt. A fent idézett rendelkezés értelmében 2011. január 1-től az ingatlanokon keletkező települési folyékony hulladék elszállításának díját az ingatlanon szolgáltatott ivóvíz mennyiségi adatai alapján kell számítani.
Az FTSZV Kft. a települési folyékony hulladék elszállításával kapcsolatos kizárólagossága jelenleg nem tud érvényesülni az engedély nélkül, pénzügyi, műszaki és szakmai hiányosságokkal működő fekete szolgáltatók erős piaci jelenléte miatt. Ennek eredményeképpen az FTSZV Kft. a jelenlegi közszolgáltatási igényhez képest túlméretezett infrastruktúrát tart fenn és üzemeltet, melynek költségeivel szemben csak az FTSZV Kft. szolgáltatásait legális úton igénybevevő lakosság díjfizetése áll. A jelenlegi gyakorlat további káros hatása, hogy a nem megfelelően kiépített közmű pótló műtárgyakból közvetlenül talajba elszivárogtatott vagy az elszállíttatott szennyvíz illegális leeresztése súlyosan szennyezi a környező talajrétegeket vagy rosszabb esetben a felszíni és felszín alatti vízbázisokat.
Az ivóvíz alapú elszámolás lényege, hogy a közszolgáltatás díját az ingatlanon keletkezett, és nem az onnan elszállíttatott települési folyékony hulladék (a továbbiakban: TFH) mennyiségét alapul véve kell meghatározni. Ennek egyszerű és olcsó mérési lehetősége az ingatlanon értékesített ivóvíz mennyiségének mérése, melyet a Fővárosi Vízművek Zrt. jelenleg is elvégez. Ez a fogyasztási adat (a fogyasztók adatainak naprakész nyilvántartása mellett) az alapja a Fővárosi Csatornázási Művek Zrt. számlázásának is, így az új elszámolási modell egységes gyakorlatot teremt a számlázás és díjfizetés terén.
A vízfogyasztás alapú elszámolás bevezetésével az FTSZV Kft-nél a tervezett napi rendelésszám várhatóan több mint 6,5 szeresére, az elszállított TFH mennyiség pedig ötszörösére fog emelkedni, mivel az idáig illegális szolgáltatást végző vállalkozások helyett is az FTSZV Kft-nek kell szolgáltatást nyújtania, amely jelentős pénzügyi növekedést is generál a cég számára.
A TFH kezelés és gyűjtés szolgáltatás jelenlegi gyakorlatának átalakításához több, egymásra épülő fejlesztésre van szükség, mint:
· Szervezeti felépítés és működési folyamatok módosításán belül különösen az ügyfél-, igény- és általános panaszkezelés, megrendelés, TFH szállításszervezés, számlázás, beszedés, díjhátralék és kintlévőség kezelés  új rendszerének kialakítása és  kapacitásoknak megfelelő bővítése.
· TFH gyűjtéshez szükséges infrastruktúra bővítése keretében az FTSZV Kft. a járműparkját 15 db, 15 m3 tartálykapacitású új jármű beszerzésével tervezi bővíteni. 
· Informatikai alkalmazások, és informatikai infrastruktúra fejlesztése.
A fenti beruházások és strukturális átszervezések legcélravezetőbb alternatíváinak kiválasztására és bemutatására Megvalósíthatósági Tanulmányt készített, mely a korábbi Közgyűlésen az érdekeltek részére átadásra került.
Az új díjrendszerrel is összefüggésben a közszolgáltatási kötelezettségből eredő speciális költségek fedezetének biztosítása érdekében az Önkormányzat a közszolgáltatások tekintetében árhatósági jogkörrel rendelkezik, mely jogkör kereteit a Rendelet határozza meg. Ennek megfelelően a megalkotásra kerülő új rendelet fogja szabályozni az új díjtételeket is (1. sz. melléklet).
Az új rendelet tervezete a hulladékgazdálkodásról szóló 2000. évi XLIII. törvény (Hgt.) 24. § bekezdése szerint véleményezésre a Közép-Duna-völgyi Környezetvédelmi Természetvédelmi és Vízügyi Felügyelőségnek, illetve a 1996. évi LVII. törvény 36. §. (3)-(4) bekezdései értelemben szakmai egyeztetés céljából a Gazdasági Versenyhivatalnak is megküldésre került. A beérkezett véleményekről haladéktalanul, de legkésőbb az ülés napján tájékoztatjuk a Tisztelt Közgyűlést.
A Hgt. 24. § (4) bekezdésében előírt főjegyzői részletes költségelemzést az előterjesztés 4. sz. melléklete tartalmazza.
Az FTSZV Kft. új díjrendszer bevezetésével járó nehézségek kiküszöbölése és az ügyfelek felvilágosítása érdekében a települési folyékony hulladékkezelés közszolgáltatás tevékenység valamennyi elemét szabályozó és keretbe foglaló üzletszabályzatot dolgozott ki.
A mindenki számára elérhető Üzletszabályzat tartalmazza az FTSZV Kft. által nyújtott közszolgáltatás igénybevételének módját, a szolgáltató feladatellátásának, adminisztrációjának, adatkezelésének folyamatait, a szolgáltatással kapcsolatban esetlegesen felmerülő panaszok, reklamációk fogadásának, kivizsgálásának és orvoslásának menetét.
Az Üzletszabályzat a 2011. augusztus 31-ei közgyűlésen az érdekeltek részére átadásra került.

II. A Budapesti Központi Szennyvíztisztító Telepen keletkező szennyvíziszap szállításának és ártalmatlanításának közszolgáltatásba vonása

A Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007. (XII. 28.) Főv. Kgy. sz. rendelet (Vagyonrendelet) módosítását követően, kizárólagos joggal rendelkezik „a Budapesti Központi Szennyvíztisztító Telepen keletkező szennyvíziszap hasznosítása (elszállítása és ártalmatlanítása) közszolgáltatási feladatai vonatkozásában, összhangban a vízgazdálkodásról szóló 1995. évi LVII. törvény 4. § (2) bekezdés b) pontjával, a Fővárosi Településtisztasági és Környezetvédelmi Korlátolt Felelősségű Társaság (FTSZV Kft.)”

Az FTSZV Kft. ezt a szennyvíziszap szállítási és ártalmatlanítási közszolgáltatást 2012. január 1-jétől tervezi megkezdeni. 

Az Önkormányzat a 1305/2009. (VIII. 27.) Főv. Kgy. határozatában a Budapesti Központi Szennyvíztisztító Telepet üzemeltető szervezeteknek továbbszámlázandó díj terhére, 9 éves időtartamra, mintegy 15 Mrd Ft. összegben kötelezettséget vállalt a keletkező szennyvíziszap kezelése pénzügyi forrásainak biztosítására.


III. A monitoring busz üzemeltetése
A Budapesti Központi Szennyvíztisztító Telep (BKSZTT) és kapcsolódó létesítményei projekt (továbbiakban: BKSZT projekt) üzemszerű működése során indikatív jellegű levegőtisztaság-védelmi (emisszió), talaj- és talajvíz mintavételek, helyszíni víz (talajvíz, szennyvíz) vizsgálatok, valamint környezeti és munkahelyi zajmérés elvégzése válhat szükségessé. A számos paramétert mérni képes, a BKSZT projekt keretében beszerzett mobil monitoring busz hivatott adatot szolgáltatni a BKSZT projekt működése közben bekövetkező környezetterhelésekről.
A monitoring busz üzemeltetéséről a Vagyonrendelet legutóbbi Közgyűlésen történt módosítását követően közszolgáltatás keretében kizárólagos joggal az FTSZV Kft. gondoskodik. A busz üzemeltetésének kezdő időpontja 2011. október 1.
A monitoring busz üzemeltetésének 2011. IV. negyedévi finanszírozására a városüzemeltetési céltartalék terhére 2.625 eFt-ot biztosít az Önkormányzat, majd a továbbiakban ez a költség a csatornahasználati-díjba kerül beépítésre.
[bookmark: pr2]
Az új díjrendszer bevezetésével a TFH közszolgáltatás egységnyi díjtételének változása, valamint a FTSZV Kft. közszolgáltatási tevékenységének bővülése Budapest Főváros Önkormányzata és az FTSZV Kft. közötti 1978/2008. (XII. 18.) Főv. Kgy. határozattal elfogadott Közszolgáltatási Keretszerződés módosítását is igényli. A Budapesti Városüzemeltetési Központ Zrt-vel és az FTSZV. Kft-vel egyetértésben javaslom, hogy a meglévő keretszerződés módosítása helyett új közszolgáltatási szerződés kerüljön megkötésre, amely tartalmazza és szabályozza az FTSZV Kft. valamennyi közszolgáltatási tevékenységét úgy, hogy a benne foglalt feltételrendszer egyértelmű és szankcionálható (2. sz. melléklet). 
A Közszolgáltatási Szerződés tervezetét véleményezés céljából a Főpolgármesteri Hivatal megküldte a Nemzeti Fejlesztési Minisztérium Támogatásokat Vizsgáló Irodája (TVI) részére, melynek észrevételei a Szerződébe beépítésre kerültek. Az új Közszolgáltatási Szerződés javított tervezetét ismételten megküldtük a TVI-nek, a beérkezett véleményről haladéktalanul, de legkésőbb az ülés napján tájékoztatjuk a Tisztelt Közgyűlést. 

IV. A vízfogyasztás alapú elszámolás várható gazdasági társadalmi, környezeti hatásai
Az ingatlanon mért vízfogyasztás alapján történő elszámolási rendszer bevezetése az érintett lakosság és vállalkozói kör azon részénél, ahol jogkövető módon, a keletkező szennyvizet idáig is szivárgásmentes zárt rendszerben gyűjtötték anyagilag nem fog többletterhet jelenteni, hanem sokkal kedvezőbb és igazságosabb helyzetet teremt, mivel a közszolgáltatás így elszámolt egységnyi díjtétele jelenleg megegyezik a fővárosban közcsatorna közszolgáltatás díjával.
Az új elszámolási gyakorlat lehetővé teszi a közszolgáltatói kizárólagos monopólium érvényesítését azzal, hogy a lakosság egyértelmű gazdasági érdeke a kéthavonta kiszámlázott, már kifizetett közszolgáltatás igénybevétele és nem egy illegális szolgáltató bevonása. Így a nem vagy alig fizető lakosság bevonásával, illetve a nem legális versenytársak piacról történő kiszorításával az FTSZV üzleti helyzete jelentősen megerősödik. Továbbá az ilyen közszolgáltatás legfontosabb szerepe is érvényesülhet, hogy a keletkezett lakossági szennyvizek ellenőrizetlenül és kezelés nélkül ne kerülhessenek vissza a természetbe.
A vízfogyasztás alapú elszámolási rendszer időpontjának a fentiekben részletezett, ütemezett bevezetésével az érintett területeken élő lakosság számára kellő idő áll rendelkezésre, hogy megismerhesse a bevezetendő rendszer előnyeit, illetve az ingatlanokon található szennyvízgyűjtő műtárgyakat műszakilag olyan állapotba hozza, hogy azokból szennyvíz a talajba, talajvízbe ne kerülhessen.

Az új TFH elszámolási gyakorlat bevezetésének elmaradása esetén, illetve a fejlesztés szükségességének figyelembevétele nélkül az alábbi problémák maradnak fenn változatlan formában:
· Jogsértő helyzet marad fenn, ha az ingatlanokon keletkezett és nem az onnan elszállításra kerülő TFH mennyiség alapján történő számlázás bevezetése mielőbb meg nem történik.

· A jelenlegi helyzet fennmaradása továbbra is terheli a környezetet, a talaj- és rétegvizet, nem beszélve a lakosság környezettudatosságra történő nevelésének hiányáról illetve a szennyező fizet elv megvalósíthatatlanságáról.

· Az új elszámolási modell nélkül nem sikerül kiszorítani a piacon illegálisan tevékenykedő szereplőket és nem valósul meg a lakosság teljes körű bevonása a TFH szállítási közszolgáltatásba, úgy továbbra is jóval kisebb számú fogyasztó fogja viselni a tényleges költségeket.

· Amennyiben az új elszámolási gyakorlat bevezetése nélkül nem sikerül gazdaságilag önfenntartóvá tenni az FTSZV-t, akkor a veszteséges működés fenntartása önkormányzati finanszírozási igényt indukál.
Kérem a Tisztelt Közgyűlést, hogy az előterjesztést megtárgyalni, a települési folyékony hulladék kötelező helyi közszolgáltatást szabályozó, mellékleteként csatolt rendeletet megalkotni, az FTSZV Kft. szennyvíziszap szállítási és ártalmatlanítási tevékenységét, valamint monitoring busz üzemeltetését is magába foglaló közszolgáltatási szerződését jóváhagyni és megkötni szíveskedjék.
Döntési javaslatok
A Fővárosi Közgyűlés úgy dönt, hogy:
1. 
a …../2011. (VIII. 31.) Főv. Kgy. számú határozatát úgy módosítja, hogy egyetért azzal, hogy 2012. január 1-től Budapest közigazgatási területén a települési folyékonyhulladék-kezelési közszolgáltatás egységnyi díjtétele az ingatlanon fogyasztott ivóvíz mennyiségi adatai alapján, a 64/2008. (III. 28.) Korm. rendelet előírásai szerint kerüljön meghatározásra és az új díjrendszeren belül, az ingatlanon mért ivóvízfogyasztás mennyiségén felül elszállításra kerülő szennyvíz kezelés összköltség alapján megállapított egységnyi díjtételének bevezetése csak 2013. január 1-től történjen meg.

Döntéshozatal módja: A határozat meghozatalához egyszerű szavazattöbbség szükséges.

2.
Budapest közigazgatási területén a települési folyékonyhulladék-kezelési közszolgáltatás ellátására – a Fővárosi Önkormányzat vagyonáról, a vagyontárgyak feletti tulajdonosi jogok gyakorlásáról szóló 75/2007. (XII. 28.) Főv. Kgy. rendelet 3. sz. mellékletének 19. pontjában biztosított kizárólagos jog alapján – 2012. január 1-jét követő 10 éves időszakra közszolgáltatóként a Fővárosi Településtisztasági és Környezetvédelmi Kft-t jelöli ki. Ennek megfelelően jóváhagyja,megköti a Fővárosi Településtisztasági és Környezetvédelmi Kft-vel a Közszolgáltatási Szerződést, és felkéri a főpolgármestert, hogy azt a 2. sz. melléklet szerinti tartalommal aláírja.
Határidő: 2011. 09. 30.
Felelős: főpolgármester
Döntéshozatal módja: A közszolgáltatási szerződés megkötéséhez minősített szavazattöbbség szükséges.

3. 
Megalkotja a…./2011. (… ) önkormányzati rendeletet a települési folyékony hulladékkal kapcsolatos kötelező helyi közszolgáltatásról, az 1. sz. melléklet szerinti tartalommal.

Döntéshozatal módja: A rendeletalkotáshoz minősített szavazattöbbség szükséges.



Budapest, 2011. szeptember „  ”
	

	Dr. György István
főpolgármester-helyettes

	Láttam:

	Sárádi Kálmánné dr.
főjegyző

